ออมสินลงชิงเค้กรูดปรื๊ดเน้นแม่ค้า-นิสิต
รักษาการผู้อำนวยการออมสิน ลั่นปีนี้ได้เห็นบัตรเครดิตธนาคารออมสิน เจาะกลุ่มพ่อค้านักศึกษาที่พ่อแม่ฐานะดี คนเริ่มทำงาน
9 ส.ค. 2555

รักษาการผู้อำนวยการออมสิน ลั่นปีนี้ได้เห็นบัตรเครดิตธนาคารออมสิน เจาะกลุ่มพ่อค้านักศึกษาที่พ่อแม่ฐานะดี คนเริ่มทำงาน 
นายธัชพล กาญจนกูล รองผู้อำนวยการธนาคารออมสินอาวุโส รักษาการผู้อำนวยการธนาคารออมสิน เปิดเผยว่า ที่ประชุมคณะกรรมการธนาคารมี นโยบายจะให้ธนาคารออมสินเป็นผู้ออกผลิตภัณฑ์บัตรเครดิตของธนาคารเอง ซึ่งเป็นไปได้ว่าอาจจะเห็นภายในปีนี้ เนื่องจากได้มีการศึกษาแนวทางมาตั้งแต่ต้นปี และเชื่อว่าธนาคารมีศักยภาพพอ
นายธัชพล กล่าวว่า ธนาคารจะเน้นเจาะกลุ่มที่เป็นฐานลูกค้าหลักของธนาคาร ได้แก่ นักเรียน นักศึกษา พ่อค้า แม่ค้า ผู้มีอาชีพอิสระ ซึ่งมีบัญชีอยู่กับธนาคารอยู่แล้ว ทำให้สามารถรับรู้ประวัติและความเคลื่อนไหวทางการเงินได้ แม้จะเป็นผู้ที่ไม่มีสลิปเงินเดือนก็ตาม
“ส่วนกลุ่มลูกค้าที่เป็นนักเรียนนักศึกษา ซึ่งแม้ยังไม่มีรายได้ของตัวเอง แต่ธนาคารมีฐานข้อมูลอยู่แล้วในโครงการธนาคารโรงเรียน อย่างไรก็ตาม ธนาคารจะพิจารณาจากฐานรายได้ของผู้ปกครองด้วย ซึ่งจะคล้ายกับบัตรเครดิตเสริมของสถาบันการเงินอื่น” รักษาการผู้อำนวยการธนาคารออมสิน กล่าว
นายธัชพล กล่าวว่า ด้านการดำเนินงานนั้น ขณะนี้อยู่ระหว่างเตรียมการวางระบบ พร้อมทั้งการกำหนดเงื่อนไข หลักเกณฑ์ และคุณสมบัติของผู้สมัครบัตรเครดิต ซึ่งอาจจะแตกต่างจากสถาบันการเงินอื่นบ้าง เนื่องจากธนาคารมีฐานลูกค้าส่วนใหญ่เป็นพ่อค้าแม่ค้าที่ไม่มีสลิปเงินเดือน ก็จะมีเกณฑ์การดูรายได้ที่ต่างกัน และเชื่อว่าเงื่อนไขในเรื่องรายได้และอัตราดอกเบี้ยจะครอบคลุมความเสี่ยงที่เกิดขึ้น 
อย่างไรก็ตาม เมื่อธนาคารออมสินออกบัตรเครดิตแล้ว ก็จะยกเลิกบัตรเครดิตออมสินเคทีซี ที่ร่วมทำกับบริษัท บัตรกรุงไทย ทันที โดยปัจจุบันมีลูกค้าบัตรเครดิตออมสินเคทีซี อยู่ประมาณ 1 แสนใบ